钦定古今图书集成/明伦汇编/官常典/第333卷 > 北魏
## 钦定古今图书集成/明伦汇编/官常典/第333卷 > 北魏

### 道武帝天兴元年秋八月遣使循行郡国举奏守宰不法者亲览察黜陟之

按：《魏书太祖本纪》云云。

天兴三年春正月癸亥，分命诸官“循行州郡，观民风
俗，察举不法。”

按：《魏书太祖本纪》云云。

天兴四年，分命使者循行州郡，罢外兰台御史，总属
内省。

按《魏书太祖本纪》。“天兴四年春三月丁酉，分命使者
循行州郡，听察辞讼，纠劾不法。”按《官氏志》：四年罢
外兰台御史，总属内省。

### 明元帝永兴三年诏北新侯安同等持节循行并定二州等处

按《魏书太宗本纪》：“春二月己亥，诏北新侯安同等持
节循行并、定二州及诸山居杂胡丁零，问其疾苦，察
举守宰不法，其冤穷失职，强弱相陵，孤寒不能自存
者，各以事闻。”

### 神瑞元年诏使者循行诸州

按：《魏书太宗本纪》：神瑞元年“冬十一月壬午，诏使者
循行诸州，校阅守宰资财，非自家所赍，悉簿为赃。诏
守宰不如法，听民诣阙告言之。”

### 泰常二年诏遣使循行天下

按《魏书太宗本纪》：泰常二年“春二月丙午，诏曰：‘九州
之民，隔远京邑，时有壅滞，守宰至不以闻。今东作方
兴，或有贫穷失农务者，其遣使者循行天下，省诸州，
观民风俗，问民疾苦，察守宰治行，诸有不能自申，皆
因以闻’。”

泰常七年秋九月辛酉分遣使者循行州郡观察风
俗。

按：《魏书太宗本纪》云云。

### 文成帝太安元年遣尚书穆伏真等三十人循行州郡

按：《魏书高宗本纪》：太安元年“夏六月癸酉，诏曰：夫为
治者，因宜以设官，举贤以任职，故上下和平，民无怨
谤。若官非其人，奸邪在位，则政教陵迟，至于凋薄。思
明黜陟，以隆治道，今遣尚书穆伏真等三十人循行
州郡，观察风俗，入其境，农不垦殖，田亩多荒，则徭役
不时，废于力也；耆老饭蔬食，少壮无衣褐，则聚敛烦
数，匮于财也；闾里空虚，民多流散，则绥导无方，疏于
恩也；盗贼公行，劫夺不息，则威禁不设，失于刑也；众
谤并兴，大小嗟怨，善人隐伏，佞邪当途，则为法混淆，
昏于政也。诸如此比，斥而戮之；善于政者，褒而赏之。”
其有阿枉不能自申，听诣使告状，使者检治。若信清
能，众所称美，诬告以求直，反其罪。使者受财，断察不
平，听诣公车上诉。其不孝父母，不顺尊长，为吏奸暴，
及为盗贼，具以名上。其容隐者，以所匿之罪罪之。

### 孝文帝延兴三年诏遣使者循行河南七州

按《魏书高祖本纪》：“延兴三年冬十有一月戊寅，诏以
河南七州牧守多不奉法，致新邦之民莫能上达，遣
使者观风察狱，黜陟幽明。其有鳏寡孤独贫不自存
者，复其杂徭，年八十已上，一子不从役。力田孝悌，才
器有益于时，信义著于乡闾者，具以名闻。”

延兴四年。冬十一月，分遣侍臣循河南七州，观察风
俗，抚慰初附。

按：《魏书高祖本纪》云云。

### 太和 年诏议官制定御史中尉侍御史阶品

按：《魏书高祖本纪》，不载。按《官氏志》：“自太祖至高祖
初，其内外百官，屡有减置，或事出当时，不为常目，旧
令亡失，无所依据。太和中，高祖诏群僚议定百官著
于令，御史中尉第三品上，侍御史殿中御史从第五
品中。”

太和二十三年。遣使巡行郡国。复次御史中尉及侍
御史职令按《魏书世宗本纪》。“太和二十三年夏四月。即帝位。六
月乙卯。分遣侍臣。巡行郡国。问民疾苦。考察守令。黜
陟幽明文武。应求道著丘园者。皆加褒礼”按《官氏
志》。二十三年，高祖复次职令。及帝崩。世宗初班行之。
以为永制。御史中尉从第三品，侍御史第八“品检授
御史，第九品上阶。”

### 宣武帝景明三年诏遣大使黜陟幽明

按《魏书世宗本纪》：景明三年春正月诏曰：“朕幼承宝
历，艰忧在疚，庶事不亲，风化未洽。今始览政务，义协
惟新，思使四方，风从率善，可分遣大使，黜陟幽明。”

### 正始二年诏尚书李崇等为大使纠断巡省

按《魏书世宗本纪》：“正始二年夏六月甲子，诏尚书李
崇、太府卿于忠、散骑常侍游肇、谏议大夫邓羡，崇、忠
使持节，并兼侍中，羡兼黄门，俱为大使，纠断外州畿
内。其守令之徒咎失彰露者，即便施决，州镇重职，听
为表闻。秋七月甲戌，诏曰：‘朕纂驭宝历，于今七载。德
泽未敷，鉴不烛远。人之冤瘼所在犹滋，而纠察之狱，
未畅于下，贤愚靡分，皂白均贯，非所以革民耳目，使
善恶励心。今分遣大使，省方巡检，随其愆负与风响
相符者，即加纠斥，以明雷霆之威，以申旄轩之本。因
以观风辨俗，采访功过，褒赏贤者，纠罚淫慝，理穷恤
弊，以称朕心’。”

### 孝明帝熙平二年诏大使循行四方

按：《魏书肃宗本纪》：熙平二年“春正月庚寅，诏遣大使
循行四方，问疾苦，恤孤寡，黜陟幽明。”

### 正光三年诏中尉端衡纠劾牧守以下兴造射利

按《魏书肃宗本纪》：正光三年冬十有二月丁亥，以牧
守妄立碑颂，辄兴寺塔第宅，丰侈店肆商贩。诏中尉
端衡肃厉威风，以见事纠劾。七品、六品禄足代耕，亦
不听锢贴店肆，争利城市。